Amanaki Mafi kry oplaas WB-jawoord | Netwerk24
Amanaki Mafi kry oplaas WB-jawoord
14 Augustus 2019 22:00
Amanaki Mafi vroeër hierdie seisoen in aksie vir die Sunwolves. Foto: Getty Images
Amanaki Mafi sal eers volgende jaar in die hof op aanklag van aanranding verskyn en sal dus vir Japan in die komende Wêreldbeker kan speel.
Dié 29-jarige losvoorspeler is verlede jaar in Junie in Dunedin aangekla ná ’n bakleiery met sy voormalige Melbourne Rebels-spanmaat Lopeti Timani.
Hier het Lopeti Timani nog lekker saam met die Rebels geoefen. Hy speel deesdae vir La Rochelle in Frankryk.Foto: Getty Images
Die voorval het plaasgevind ná die twee spelers ná die Rebels se wedstryd teen die Highlanders aan die drink gegaan het.
Mafi, wat die nag in aanhouding deurgebring het, het onskuldig gepleit.
Regter Michael Crosbie het Woensdag gesê Mafi moet op 27 Januarie 2020 in Dunedin se streekshof verskyn.
“Dit is nie dan rugbyseisoen nie en die Wêreldbekeroernooi is verby,” het Crosbie volgens die Otago Daily Times gesê.
Die hofsaak sal ná verwagting drie tot vier dae duur.
Volgens die koerant is daar al ’n paar keer probeer om ’n geskikte datum vir die hofsaak te vind.
Die feit dat Mafi in Japan en Timani in Frankryk woon, maak dit moeilik.
Die WB-toernooi was ook ’n kwessie wat in ag geneem moes word.
Albei spelers is deur die Rebels met A$15,000 beboet omdat hulle die span se protokol verbreek het.
Albei is teen die einde van die 2018-seisoen by die Rebels weg.
Mafi is intussen in Japan se vergrote oefengroep vir die WB-toernooi opgeroep.
Dié toernooi begin oor vyf weke. – Reuters
Meer oor: Lopeti Timani | Amanaki Mafi | Japan | Wereldbekertoernooi | Losvoorspeler | Cherry Blossoms | Rugby | Tugverhoor